เกิดอะไรขึ้น ตลาดบอนด์โลกป่วน ส่งสัญญาณวิกฤติรอบใหม่หรือไม่?

เกิดอะไรขึ้น ตลาดบอนด์โลกป่วน บอนด์ยีลด์ สหรัฐ ญี่ปุ่น รวมทั้งยุโรปโดยเฉพาะอังกฤษพุ่งสูงขึ้น ย้อนดูเหตุการณ์อดีต ส่งสัญญาณวิกฤติรอบใหม่หรือไม่?

สัปดาห์ที่ผ่านมา “ตลาดพันธบัตรรัฐบาล” ทั่วโลกปั่นป่วนอย่างหนัก โดยอัตราผลตอบแทนพันธบัตร (Bond Yield) พุ่งสูงขึ้นทำสถิติใหม่ ทั้งในสหรัฐ ญี่ปุ่นและอังกฤษ ซึ่งเข้าใกล้ระดับเดียวกับช่วงที่เกิดวิกฤตการณ์ทางการเงินในอดีต

📌สหรัฐ
ในวันที่ 8 ม.ค.68 อัตราผลตอบแทนพันธบัตรรัฐบาลสหรัฐอายุ 10 ปี พุ่งสูงขึ้นทะลุ 4.7% ซึ่งเป็นระดับสูงสุดนับตั้งแต่เดือนตุลาคม 2566 พร้อมกับ “สกุลเงินดอลลาร์” แข็งค่าขึ้นอย่างต่อเนื่อง

📌อังกฤษ
อัตราผลตอบแทนพันธบัตรอายุ 10 ปีของอังกฤษสูงสุดก็พุ่งสูงถึง 4.82% ซึ่งเป็นระดับสูงสุดในรอบ 17 ปีนับตั้งแต่ปี 2551 และอัตราผลตอบแทนพันธบัตรรัฐบาลอังกฤษอายุ 30 ปี พุ่งสู่ 5.3% เป็นระดับสูงสุดครั้งใหม่ในรอบ 26 ปี

📌ญี่ปุ่น
อัตราผลตอบแทนพันธบัตรรัฐบาลอายุ 10 ปีของญี่ปุ่น พุ่งสูงขึ้นเกิน 1% สู่ระดับสูงสุดในรอบกว่า 10 ปี

📌📌ทำไมอัตราผลตอบแทนพันธบัตรทั่วโลกจึงพุ่งสูงขึ้น?

อัตราผลตอบแทนพันธบัตรไม่ได้เพิ่มสูงขึ้นเพียงแค่ในสหราชอาณาจักรเท่านั้น แต่ยังเพิ่มขึ้นในสหรัฐ ญี่ปุ่น เยอรมนี และฝรั่งเศส ด้วยเช่นกัน

เหตุการณ์นี้เกิดขึ้นท่ามกลางความไม่แน่นอนเมื่อประธานาธิบดี “โดนัลด์ ทรัมป์” กลับเข้าสู่ทำเนียบขาวอีกครั้งในปลายเดือนนี้ และได้ให้คำมั่นสัญญาว่าจะขึ้นภาษีศุลกากรนำเข้ากับประเทศต่างๆ

มอนิ่งสตาร์เผยว่าปัจจัยอื่นๆ ที่สามารถสนับสนุนให้ผลตอบแทนพันธบัตรเพิ่มขึ้น ได้แก่ อัตราดอกเบี้ย และอัตราเงินเฟ้อ/ความคาดหวังอัตราดอกเบี้ย

นักลงทุนกังวลว่า สถานการณ์ดังกล่าวจะนำไปสู่ภาวะเงินเฟ้อในระยะยาวที่รุนแรงกว่าที่คาดการณ์ไว้ก่อนหน้านี้ และด้วยเหตุนี้ อัตราดอกเบี้ยจะไม่ลดลงเร็วเท่าที่คาดหวังไว้

แต่ในสหราชอาณาจักรยังมีความกังวลเกี่ยวกับผลการดำเนินงานของเศรษฐกิจอีกด้วย

อัตราเงินเฟ้ออยู่ในระดับสูงสุดในรอบ 8 เดือน ที่ระดับ 2.6% ในเดือนพ.ย. สูงกว่าเป้าหมาย 2% ของธนาคารกลางอังกฤษ ขณะที่เศรษฐกิจหดตัวติดต่อกันเป็นเดือนที่ 2

ตลาดพันธบัตรรัฐบาลอังกฤษกำลังเผชิญแรงกดดันจากปัจจัยทั้งภายในและภายนอกประเทศ อัตราเงินเฟ้อที่พุ่งสูงขึ้น การเพิ่มขึ้นของการใช้จ่ายภาครัฐ และการขายพันธบัตรทั่วโลก ล้วนมีส่วนทำให้ผลตอบแทนพันธบัตรสูงขึ้น

อ่านต่อ:#กรุงเทพธุรกิจ #InsightForOpportunities